Paprastasis gružlys

Paprastasis gružlỹs (Gobio gobio) – karpžuvių (Cypriniformes) būrio, karpinių (Cyprinidae) šeimos žuvis. 

 Kiti lietuviški pavadinimai 
Paprastieji gružliai įvairiuose Lietuvos regionuose vadinami gana skirtingai. Suduvoje dažniausiai vadinamas:grùžlis, grùžė, gružė̃, grùžas. Aukštaitijoje: kelbùkas. Kuršių marių regione ši žuvis dar vadinama kilbuku. Dzūkijoje: kelbùkas, kélbas, kìlbas. Turi dar ir tokius pavadinimus: zablys, guirė, gramzdė, kriaunis. Žemaitiškai vadinamas roboilis, goirė, grondols, grondolīs. 

 Kūno matmenys 
Suaugusio paprastojo grūžlio kūno ilgis esti nuo 8 cm, ir dažniausiai pasitaiko 10-15 cm ilgio, svoris 50-100 g. Latvijoje dažniausiai pasitaiko 14 cm ilgio ir 37 g svorio. Maksimalus paprastųjų gružlių kūno ilgis gali siekti iki 25 cm, svoris iki 350 g<ref>latvijasdaba.lv / grundulis | Latvių k.</ref>.

 Išvaizda 
Paprastojo gružlio dydis, spalva, ūselių ilgis labai priklauso nuo gyvenamosios aplinkos. Kūnas žemas, apvalus, ties galva storas, su ilga uodegine dalimi. Nugara rausva ar žalsva. Šonai šviesiai pilki arba rusvi su 8 - 12 juodomis ar žalsvomis dėmėmis. Pilvas gelsvai baltas. Žvynai stambūs, ploni. Akys gana didelės ir judrios. Lūpos storos. Apatinės žiotys su ūseliais kampuose. 

 Veisimasis ir augimas 
Neršto metu patinai patamsėja ir jų kūną išberia balsvi spuogeliai. Neršia porcijomis 1-3 tūkstančius ikrelių ant smėlio gegužės - birželio, kada vandens temperatūra sušyla iki +12C +15 C. Ikreliai apvalūs, lipnūs, pilkšvi 1,3-1,5 mm, randami krūvelėmis ant dugno. Embrionai vystosi 10-12 parų. Išsiritusios lervos 4,5-5 mm ilgio. Subręsta trečiais gyvenimo metais. 

 Mityba 
Jaunikliai minta zooplanktonu, vėliau smulkiais dugniniais bestuburiais. Suaugę minta dugne gyvenančiais bestuburiais, kirmėlėmis, vabzdžių, ypač trūklių lervomis, vėžiagyviais, vandens augalais. Minta ir kitų žuvų ikrais. 

 Paplitimas pasaulyje 
Savaime paplitę dalyje Europos, tai Šiaurės, Baltijos, Baltosios jūrų ir Volgos upės baseinai. 

 Paplitimas Lietuvoje ir gyvenamas biotopas 
Lietuvoje labai dažna gėlavandenė žuvis. Paprastieji gružliai paplitę švariose, srauniose upėse, Kauno ir Kuršių mariose, retesni pratakiuose ežeruose. Dažniausiai laikosi tuntais sekliose vietose upės ar ežero dugne, žemiau rėvų, o jeigu srovė nestipri, tai ir pačiose rėvose. Į paviršių nepakyla. Mėgsta vidutinio sraunumo ar apysraunias, seklias, smėlėtas ar žvirgždėtas, neapaugusias ar beveik neapaugusias vandens augalija vietas.  

 Paprastųjų gružlių priešai 
Apart žmogaus, pagrindiniai jų priešai upėse ir ežeruose gyvenančios plėšriosios žuvys - paprastosios vėgėlės, europinės lydekos, paprastieji starkiai. 

 Žvejyba ir žuviena 
Paprastieji gružliai yra geras masalas žvejojant plėšriąsias žuvis. Paprastuosius gružlius lengva suvilioti įbridus į vandenį ir su kojomis lengvai išjudinus smėlį. Jie godžiai puola ir ant kabliuko užnertą slieką ar net jo mažą gabalėlį. Paprastojo gružlio žuviena labai skani. 

 Taip pat skaityti 
 Lietuvos žuvys
 Lietuviškas žuvų vardynas

 Naudota literatūra ir kiti šaltiniai 

 J.Virbickas, Lietuvos žuvys | Vilnius, leidykla „Mokslas“, 1986; 58 psl. Gružlys; 
 R.Kazlauskas, R.Krotas, J.Virbickas ir kt. Žvejo vadovas | Vilnius, Leidykla „Mintis“, 1982; 55 psl. Gružlys; 
 Tarybų Lietuvos enciklopedija, T. 2 (Grūdas-Marvelės). Vyriausioji enciklopedijų redakcija, Vilnius 1986 | 10 psl. Gružlys. 
 Lietuviškoji tarybinė enciklopedija, T. 4 (Gariga-Jančas). Vyriausioji enciklopedijų redakcija, Leidykla „Mokslas“, Vilnius 1978 | 247 psl. Gružlys.

 Nuorodos 
 marinespecies.org / Gobio gobio (Linnaeus, 1758) | Anglų k.
 itis.gov / Gobio gobio (Linnaeus, 1758) | Anglų k.
 fishbase.org / Gobio gobio (Linnaeus, 1758) | Anglų k.
 luontoportti.com / Gudgeon | Anglų k.
 arkive.org / Gudgeon (Gobio gobio)  | Anglų k.
 gurkov2n.jimdo.com / ПЕСКАРЬ ОБЫКНОВЕННЫЙ (Gobio gobio)  | ''Rusų k.
 naturephoto.lt / Gružlys (Gobio gobio)
 youtube.com / Kiełb / Gudgeon (Gobio gobio)
 youtube.com / Gudgeon (Gobio gobio) Underwater UK

Kategorija:Karpinės